Andijondagi korxona 7,2 mlrd so‘mlik mahsulot ishlab chiqardi

Hozirda Andijon viloyatida avtomobillar uchun jihoz va butlovchi qismlar ishlab chiqarishga ixtisoslashgan turli mulkchilik shaklidagi 30 dan ziyod korxona faoliyat yuritmoqda. Bu haqda O‘zA xabar beradi.

Panama Respublikasining Valencia and Co kompaniyasi bilan hamkorlikda 2010-yilda ish boshlagan Shahrixon tumanidagi SDK Group And mas’uliyati cheklangan jamiyat shaklidagi xorijiy korxonada yiliga 3 million donadan ziyod avtomobilning moy, havo va yoqilg‘i filtrlari ishlab chiqarilmoqda.
— 2013-yilda O‘zbekistonda ishlab chiqarilayotgan barcha rusumdagi yengil va yuk avtomobillari hamda qishloq xo‘jaligi texnikalari uchun 7 milliard 200 million so‘mlik mahsulot ishlab chiqarildi, — deydi korxona bosh direktorining o‘rinbosari O‘ktamjon Abdusattorov. — 56 ming AQSh dollari miqdoridagi mahsulot eksport qilindi. Mahsulotlarimiz sifatiga xorijiy iste’molchi va mutaxassislar ham yuqori baho bermoqda.